Őszre újabb győri szakaszon készül el az 1. számú főút bővítése - Győr Megyei Jogú Város Honlapja
Őszre újabb győri szakaszon készül el az 1. számú főút bővítése
Frissítve: A Győr, 1 sz. főút Likócsi körforgalom és Ipar utca közötti szakaszának kapacitásbővítése miatt szükséges forgalomkorlátozás kiépítésére az időjárás függvényében 2019. január 30-án (szerdán) kerül sor. A munkálatokat várhatóan 8 órakor kezdik el és 10 órától lép életbe, hogy adott útszakaszon egy forgalmi sávon, Budapest irányába lehet közlekedni.
Az időjárás függvényében tervezetten 2019. január 28-tól a nyár közepéig forgalomterelésre számíthatnak az autósok az 1. számú főút Győr, Ipar u. csomópont és likócsi körforgalom közötti szakaszának kapacitásbővítő átépítése miatt.
2018 nyara óta zajlanak a munkák Győrben az 1. sz. főút fejlesztésénél, a likócsi körforgalom és az Ipar utca között. A terelés szükségességét a hátralévő munkák indokolják. A tervezett feladatok között szerepel az 1. sz. főút városba bevezető oldalán magassági korrekció megépítése, az Ipar u. csomópont átépítése, a Tóth László u. feletti műtárgy még meglévő részének elbontása és helyére új híd építése, az 1. sz. főúton a meglévő Iparcsatorna és a Reptéri út feletti műtárgyak felújítása.
A projekt keretében meghosszabbítják a likócsi körforgalom gyorsító sávját a város irányába, az 1. sz. főútról az Iparcsatorna feletti új hídon keresztül új kihajtó ágat építenek, a Dohány utca és a Reptéri út találkozásánál új körforgalmat alakítanak ki. Új felhajtó ág épül a Reptéri útról az 1. sz. főútra a város irányába, valamint a Dohány utca kiszélesítése és felújítása is megtörténik.
2019. január 28-tól az 1. sz. főutat a városból kifelé vezető irányba lehet csak használni. A Budapest felől a városba érkező forgalmat a likócsi körforgalomban a Pesti út- Mártirok út nyomvonalra terelik, hogy aztán az Ipar u. csomóponttól ismét az 1. sz. főúton haladhasson a belváros irányába. A megváltozott forgalmi viszonyok miatt a terelőútvonalat kitáblázzák, az Ipar u. csomóponti jelzőlámpák programját módosítják. A terelés tervezetten a nyár közepéig marad érvényben. A vállalkozó igyekezett olyan útvonalat kialakítani, mely hosszú távú megoldást jelent, így várhatóan elkerülhetőek lesznek a forgalmi rend változtatásokból eredő esetleges torlódások, balesetek.
A projekt befejezési határideje 2019. III. negyedéve.
A fejlesztés az Innovációs és Technológiai Minisztérium megbízásából a NIF Nemzeti Infrastruktúra Fejlesztő Zrt. beruházásában hazai forrásból valósul meg. A kivitelezést a Strabag Általános Építő Kft végzi, nettó 2,1 milliárd forint értékben.